АҞӘА, жәабран 24 - Sputnik, Сариа Кәарцхьиаԥҳа. Анри Аршба Санкт-Петербург аиааира игеит ҳәа Sputnik акорреспондент илзеиҭеиҳәеит аспортсмен иазыҟаҵаҩ, Аԥсны абокс азы Афедерациа ахада Альберт Карди-оӷлы.
"Анри Урыстәылатәи акоманда далахәны Белоруссиатәи аспортсмен Коробков Богдан дииааит", - иҳәеит иара.
Аԥсуа спортсмен Анри Аршба дызлахәыз урыстәылатәи акоманда Санкт-Петербург имҩаԥысуаз жәларбжьаратәи атурнир аҿы азеиԥшкомандатә ԥыжәаратә ҭыԥ ааннакылеит.
Жәларбжьаратәи атурнир Аиааира ду 75 шықәса ахыҵра иазкын. Имҩаԥысуан жәабран 19 - 23 рзы. Иара иалахәын Урыстәыла, Белоруссиа, Узбекистан рыспортсменцәа.